《题朱德裕诗卷后丁元晖携来》
宋代·周孚

斯文久寒盟，袖手空岁月。缅怀建安初，绝叹永嘉末。

逢君云阳城，尚得慰饥渴。袖中百篇诗，与世殊轨辙。

不补义山亡，可续浪仙绝。此言吾敢妄，老臂常九折。

向来虽数见，迩者间何阔。髯丁亦吾党，十载犹裋褐。

赓酬得佳句，渠疐君则跋。穷途鬻滞货，寒饿何自脱。

信知丘壑愿，不受轩冕夺。吾闻十五都，正以荆璧割。

士价五羖皮，未售已白发。大明辉中天，蔀屋未有察。

君其混龙虾，吾亦老猵獭。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。